**ELŐTERJESZTÉS**

**Körmend Város Önkormányzata Képviselő-testületének 2023. szeptember 6- i ülésére**

**Tárgy:** a közösségi együttélés alapvető szabályairól és azok megsértésének jogkövetkezményeiről szóló rendelet módosítása

Tisztelt Képviselő-testület!

A Képviselő-testület 2021-ben fogadta el a közösségi együttélés szabályairól és azok megsértésének jogkövetkezményeiről szóló rendeletét, amelyben többek között a játszóterek, kültéri fitnessparkok és sportpályák nem rendeltetésszerű használata is szankcionálásra került. Az elmúlt időszakban számos panasz érkezett a lakosság részéről ezen közösségi terekkel kapcsolatban, melyek már nem csak a rendeltetésellenes használatra, hanem a késő esti, éjszakai ott tartózkodásra, zajongásra hívta fel a figyelmet. Mindezek miatt indokolt lenne a hivatkozott rendelet kiegészítése az erre vonatkozó szabállyal.

A rendeletmódosítás tervezetét a Képviselő-testület tagjai az előterjesztés mellékleteként megismerhetik.

Kérem a Tisztelt Képviselő-testületet, hogy az előterjesztést vitassa meg és fogadja el a rendelet módosítását.

**Előzetes hatásvizsgálat:**

Társadalmi hatás: A módosításra kerülő rendelet a közösségi együttélés szabályait határozza meg, így a lakosság egészének életére hatással van, jelen módosítás egy kiegészítést tartalmaz, mely a lakosság esti, éjszakai pihenését hivatott szolgálni.

Gazdasági hatás: A rendelet megalkotásának gazdasági hatása nincsen.

Költségvetési hatás: A rendelet megalkotásának költségvetési hatása nincs.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotását a lakosság részéről megfogalmazott igények indokolják.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2023. augusztus 29.

**Bebes István**

polgármester

**Körmend Város Önkormányzata Képviselő-testülete ……/2023. (IX. …) önkormányzati rendelete**

**a közösségi együttélés alapvető szabályairól és azok megsértésének jogkövetkezményeiről szóló 5/2021. (III. 31.) önkormányzati rendelet módosításáról**

Körmend Város Önkormányzata Képviselő-testülete az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 8.§ (2) bekezdésében meghatározott feladatkörében eljárva, a Magyarország helyi önkormányzatairól szóló 2011. évi CLXXXIX. törvény 143.§ (4) bekezdés d) pontjában kapott felhatalmazás alapján a következőket rendeli el:

**1.§** Körmend Város Önkormányzata Képviselő-testületének a közösségi együttélés alapvető szabályairól és azok megsértésének jogkövetkezményeirőlszóló 5/2021. (III. 31.) önkormányzati rendelete 8.§-a a következő (3) bekezdéssel egészül ki:

*(3) Aki játszóteret, kültéri fitnessparkot, sportpályát az adott helyszínre meghatározott használati rendben foglaltaktól eltérően, vagy az abban meghatározott nyitvatartási időn kívül használja vagy ott nyitvatartási időn kívül tartózkodik, és erre vonatkozóan engedéllyel nem rendelkezik,, közösségi együttélés alapvető szabályait sértő magatartást valósít meg.*

**2.§** Ez a rendelet a kihirdetést követő napon lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. szeptember …. napján.

**dr. Stepics Anita**

**jegyző**

**INDOKOLÁS**

**a közösségi együttélés alapvető szabályairól és azok megsértésének jogkövetkezményeiről szóló 5/2021. (III. 31.) önkormányzati rendelet módosításáról szóló …../2023. (IX……..) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Önkormányzat 2021-ben megalkotta a közösségi együttélés szabályairól és azok megsértésének jogkövetkezményeiről szóló rendeletét, amely többek között tartalmazza a játszóterek, sportpályák nem rendeltetésszerű használatára vonatkozó szankcionálást, azonban az elmúlt időszakban felmerült annak igénye, hogy nemcsak a nem rendeltetésszerű használatot, hanem a meghatározott nyitvatartási időn túli használatot is indokolt lenne szankcionálni a lakosság pihenéshez való jogának érdekében.

**RÉSZLETES INDOKOLÁS**

**1.§-hoz**

A vonatkozó jogszabályi rész a játszóterek, kültéri fitnessparkok és sportpályák használati rendjében megfogalmazottaktól eltérő, nyitvatartási időn kívüli használatáról rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.